BBGI นำผลิตภัณฑ์ “NutraSweet M” รุกตลาด B2B
BBGI นำ NutraSweet M ผลิตภัณฑ์สารให้ความหวานทดแทนน้ำตาล รุกตลาด B2B
BBGI นำ NutraSweet M ผลิตภัณฑ์สารให้ความหวานทดแทนน้ำตาล รุกตลาด B2B
10 ส.ค. 2565

นายกิตติพงศ์ ลิ่มสุวรรณโรจน์ ประธานเจ้าหน้าที่บริหารและกรรมการผู้จัดการใหญ่ บริษัท บีบีจีไอ จำกัด (มหาชน) หรือ BBGI เปิดเผยว่า บริษัท วิน อินกรีเดียนส์ จำกัด ภายใต้ความร่วมมือระหว่าง BBGI และ Manus Bio พันธมิตรทางธุรกิจจากสหรัฐอเมริกา ได้เริ่มนำ NutraSweet M (Reb M) ผลิตภัณฑ์สารให้ความหวานทดแทนน้ำตาลที่มีรสชาติใกล้เคียงน้ำตาลมากที่สุดในบรรดาสารให้ความหวานจากหญ้าหวาน ทำตลาด B2B สำหรับผู้ผลิตเครื่องดื่ม อาหาร และผลิตภัณฑ์เสริมอาหารอย่างเต็มตัว หลังจากที่ได้รับอนุญาตให้นำเข้าผลิตภัณฑ์จากสำนักงานคณะกรรมการอาหารและยา (อย.) เรียบร้อยแล้ว โดยวิน อินกรีเดียนส์ จะเป็นผู้นำเข้าและจัดจำหน่ายผลิตภัณฑ์ Reb M ทั้งในประเทศไทยและภูมิภาคเอเชียตะวันออกเฉียงใต้ ได้แก่ สิงคโปร์ มาเลเซีย เวียดนาม ฟิลิปปินส์ และอินโดนีเซีย
สำหรับ NutraSweet M (Reb M) เป็นผลิตภัณฑ์สารให้ความหวานจากหญ้าหวาน มีจุดเด่น คือ มีรสใกล้เคียงกับน้ำตาลมากที่สุดในกลุ่มสารให้ความหวานทดแทนน้ำตาลจากหญ้าหวาน ที่มีจำหน่ายในตลาด ณ เวลานี้ ล่าสุดหลังจากประสบความสำเร็จในการทดลองตลาดช่วงหนึ่งแล้ว ได้รับการตอบรับจากลูกค้ากลุ่มผู้ประกอบการเป็นอย่างดี มีแนวโน้มเติบโตสูง โดยในไตรมาส 3 ของปีนี้ BBGI จะรุกตลาดนี้อย่างเต็มที่เพื่อรองรับความต้องการของตลาดที่ขยายตัวอย่างรวดเร็ว